ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на регионалното развитие и благоустройството

г-жа Лиляна Павлова

**ВЪПРОС**

от Петър Славов,

народeн представител от ПГ на РБ

На основание чл.90, ал. 1 от Конституцията на Република България и чл.92, ал.1 ПОДНС внасям въпрос

ОТНОСНО: ***Напредък на изграждане на ГКПП Рудозем-Димарио по международния път Пловдив-Смолян-Ксанти***

**УВАЖАЕМА ГОСПОЖО МИНИСТЪР,**

Многократно през годините изграждането на ГКПП Рудозем-Димарио, част от международния път Пловдив-Смолян-Ксанти е било сочено за приоритетно и важно и за двете съседни държави. Същевременно, и до момента този ГКПП не е завършен и естественото продължение на пътя Пловдив-Асеновград-Смолян до гр.Ксанти не може да се реализира. На пътуващите по този маршрут се налага да ползват обходни маршрути и да изминават значителни допълнителни разстояния до най-близките ГКПП – Златоград-Термес или дори до ГКПП Маказа (за товарните МПС).

Същевременно, през ГКПП Рудозем-Димарио, разстоянието от гр.Смолян до гр.Ксанти ще бъде почти равно на това, което се изминава от гр.Асеновград до гр.Смолян, или по ок. 80км. Последното ще спести значителни разходи на превозвачи и туристи, ще насърчи допълнително стокооборота в Смолянска област и ще облекчи съседните ГКПП с Гърция, особено през силно натоварените празнични дни или пика на летния туристически сезон.

Допълнително, по публична информация, за реализирането на това ГКПП и съответните продължения и рехабилитация на пътната мрежа, е налице и европейско финансиране.

В тази връзка,

Моля да отговорите **писмено** на следния въпрос:***Какъв е напредъкът от българска и гръцка страна на изграждането на пътните връзки от Смолян към ГКПП Рудозем-Димарио и към Ксанти, на какъв етап е строителството на самото ГКПП и кога може да се очаква завършване и пускане в експлоатация на тази важна трансгранична връзка?***

София, 09.03.2016г. **Петър Славов:**

Народен представител от ПГ на РБ